Situata en o Prater, o famoso parque de Viena, a Republica de Kugelmugel declaró a suya independencia en 1984, dimpués de bells pleitos entre o artista Edwin Lipburger y as autoridatz austriacas sobre os permisos de construcción d'a suya casa, con forma esferica, que fue construyita en o estato de Baixa Austria y tresladata dimpués por as autoridatz enta o parque. A casa ye zarrata adintro d'una cleta y ye o unico edificio d'a Republica. A suya adreza postal ye o "2 de Antifaschismusplatz" (2 d'a Plaza de l'Antifaixismo, fendo referencia o 2 a o districto vienés de Leopoldstadt), y o suyo fundador ye o president d'un estato con bells cientos de ciudadans no residents. Lipburger refusó bosar impuestos a o gubierno austriaco y prencipió a imprentar os suyos propios sellos, feito por o que fue condenato a la garchola. Nomás a indulchencia d'o president d'Austria le salvó d'estar engarcholato.